Brian Mikkelsen (KF), 2010-01-13:
Der skal ikke herske tvivl om, at den bagvedliggende idé med digitalisering af tinglysningen jo var at opnå nemmere og hurtigere adgang til at få dokumenter tinglyst.
Derfor er det heller ikke tilfredsstillende, at en række anmeldere oplever, at sagsbehandlingstiden er blevet længere.
Der har selvfølgelig forventeligt været indkøringsproblemer, men det er klart, at jeg med bekymring har lyttet til den stigende kritik, der har været af tinglysningsrettens sagsbehandlingstid.
Jeg ved, at tinglysningsretten sammen med Domstolsstyrelsen hele tiden forsøger at forbedre systemet og sagsbehandlingen, f.eks. blev der natten mellem den 16. og 17. december 2009 foretaget en teknisk opdatering af systemet, som nedbragte sagsbunken med 10.000 dokumenter.
Sagsbehandlingstiden i de sager, der udtages til manuel behandling, har ikke været tilfredsstillende.
Jeg har gjort det, at jeg før jul tog kontakt til Domstolsstyrelsen, hvor jeg bad om, at Domstolsstyrelsen i tæt dialog med de professionelle brugere lavede en handlingsplan.
Den har de lanceret her til formiddag.
Det er sådan set et mål, der er nået, men det er væsentligt at fastholde det.
Herudover skal tinglysningsretten over foråret gradvis nedbringe sagsbehandlingstiden i alle sagstyper, således at 95 pct. af alle dokumenter tinglyses inden for 10 dage.
For de mere almindelige ekspeditionstyper opsættes der det delmål, at bunken er nedbragt til påske.
Endelig opstilles det som delmål, at tinglysningsrettens sagsbehandlingstid i sager vedrørende matrikulære ændringer er normaliseret i begyndelsen af maj.
Det er en ambitiøs handlingsplan.
Den er ikke urealistisk og er helt overordnet udtryk for, at tinglysningsretten og Domstolsstyrelsen har taget situationen meget alvorligt.
Det er også vigtigt her at nævne, at handlingsplanen er blevet til i tæt samarbejde med aktørerne på området.
Finans- og realkreditsektoren har også bidraget meget aktivt til nedbringelse af sagsbunken.
Jeg tror altså, at der med den her handlingsplan, som blev lanceret i formiddags, foreligger et meget brugbart styrings- og evalueringsinstrument, som jeg forventer at der gøres brug af.
Der vil være en nærgående monitorering af, om de opstillede mål opfyldes, for det skal de – det tror jeg også på at de vil blive – så de gener, der har været hen over efteråret, og det må jeg erkende at der har været, vil blive minimeret frem til maj, så de helt forsvinder.
Det har jo hele tiden været forudsat, at der med så stort et projekt som udviklingen og iværksættelsen af det digitale tinglysningssystem vil være en vis indkøringsperiode.
Derfor har der også efter idriftsættelsen af systemet løbende været foretaget optimeringer, rettelser af systemet, og endvidere er sagsgangen ved retten blevet justeret med henblik på at søge sagsbehandlingstiden nedbragt.
Som sagt er det efter min opfattelse selvfølgelig ikke tilfredsstillende, at sagsbehandlingstiden ved Tinglysningsretten er blevet så lang, som den er.
Vi må derfor nu konstatere, at de tiltag, der blev iværksat i efteråret, ikke har været tilstrækkelige.
Det er også baggrunden for den handlingsplan, der nu foreligger.
Som det imidlertid fremgik af min besvarelse af spørgsmål nr. S 732, tinglyses gennemsnitligt 60 pct. af alle modtagne sager automatisk.
Det betyder med andre ord, at 60 pct. af de sager, der modtages af tinglysningssystemet, tinglyses samme dag inden for ganske få minutter.
60 pct. af de sager, der modtages, dækker over 2.000 anmeldelser, og det være sig anmeldelser af skøder og pantebreve til banker og realkredit osv.
For en række ekspeditioners vedkommende kommer fordelene ved digitaliseringen af tinglysningssystemet således allerede de involverede til gode – det gælder også i forhold til ejendomsmarkedet.
For så vidt angår den resterende del af anmeldelserne – de sager, som udtages til manuel behandling – er der nu, som jeg lige har gennemgået, fastlagt en handlingsplan for nedbringelse af sagsbehandlingstiden for skøder og pantebreve.
Handlingsplanen betyder, at sagsbunken vil være nedbragt i begyndelsen af april 2010.
Sagsbehandlingstiden for skøder og pantebreve nedbringes imidlertid gradvis frem mod påske, hvor sagspuklen forventes helt afviklet.
Det betyder, at man løbende vil se, at ejendomshandler, der udtages til manuel behandling, vil blive behandlet stadig hurtigere.
Jeg er ikke enig med spørgeren i, at det her er et spørgsmål om, hvorvidt der har været afsat de fornødne ressourcer til projektet.
Som jeg også tidligere har nævnt, så må det med et så stort projekt, som udviklingen og iværksættelsen af det digitale tinglysningssystem har været, forventes, at der vil være en vis indkøringsperiode.
Der har derfor også løbende efter idriftsættelsen af systemet været foretaget optimeringer og rettelser af systemet.
Som jeg også har givet udtryk for, er det selvfølgelig ikke tilfredsstillende, at der ved Tinglysningsretten er sket en ophobning af de sager, der forudsætter manuel behandling.
Det er efter min opfattelse et problem, der har antaget et omfang, som ikke er acceptabelt.
Jeg tror på, at sagsbunken og sagsbehandlingstiden, med den handlingsplan, som Domstolsstyrelsen har lanceret i dag, vil blive nedbragt hen over foråret.
For at sikre, at der er de fornødne ressourcer til at foretage yderligere forbedringer af systemet i den nærmeste fremtid, er der i øvrigt i finanslovaftalen for 2010 afsat 15 mio. kr. i 2010 og 2011 til videreudvikling af systemet.